text: V I I I.
  Haec laudanda in Tiberio. In caeteris tandem adeò defecit, aut potius in sceleribus omnia supergressus est exempla, (singula hic recensere, haud necesse est) ut invisus jam ac detestatus omnibus, odisse omnes ac tollere, & scelera sceleribus tueri, tutissimum sibi judicaret. Ex optimis quibusque ac maximis viris credidit periculum imminere sibi, & ideo eos, ut Germanicum, ac alios, clam, palam, evertit. Bene & prudenter quidem, quod ab iis etiam metuerit sibi Tiberius; male tamen, quod everterit. Neque enim evertuntur merito, qui tamen merito à Principe metuuntur. Neque etiam hic placet ille Atheniensium ostracismus, quo adversus virtute, meritis & opibus eminentes viros, identidem utebantur. Sunt enim aliae, eaeque plurimae, rationes, quibus, & sine injuria, adversum tales rerum Principes sese possunt tueri. Vt enim optimis etiam Principibus non modo pessimi, sed & optimi quoque simul ac maximi merito metuuntur; ita adversus metuendam injuriam sine injuria securitatem sibi debent ac possunt conciliare.